Eiropas Parlamenta rezolūcija par dopinga izmantošanas apkarošanu sportā



Oficiālais Vēstnesis 033 E , 09/02/2006 Lpp. 0590 - 0591



P6_TA(2005)0134 Dopinga izmantošana sportā Eiropas Parlamenta rezolūcija par dopinga izmantošanas apkarošanu sportā Eiropas Parlaments, - ņemot vērā Amsterdamas Līgumam pievienoto Deklarāciju Nr. 29 par sportu, kā arī Līguma par Konstitūciju Eiropai III-282. pantu, - ņemot vērā tā 2000. gada 7. septembra rezolūciju par Komisijas paziņojumu attiecībā uz Kopienas atbalsta plānu dopinga izmantošanas apkarošanai sportā [1], - ņemot vērā Padomes un dalībvalstu valdību pārstāvju secinājumus Padomes 2000. gada 4. decembra sanāksmē par dopinga izmantošanas apkarošanu [2], - ņemot vērā tā 2000. gada 7. septembra rezolūciju par Komisijas ziņojumu Eiropadomei par pašreizējo sporta struktūru saglabāšanu un sporta sociālās funkcijas uzturēšanu Kopienā — Helsinku ziņojumu par sportu [3], - ņemot vērā 2003. gada 5. martā Kopenhāgenā pieņemto Pasaules Antidopinga kodeksu, - ņemot vērā Kultūras un izglītības komitejas 2004. gada 29. novembra publisko uzklausīšanu "Narkotiku lietošana sportā: šķērslis sporta ideālu īstenošanai", - ņemot vērā Reglamenta 108. panta 5. punktu, A. tā kā vairāki dopinga lietošanas gadījumi 2004. gada Olimpiskajās spēlēs Atēnās no jauna parādīja, ka diemžēl dopinga izmantošana sportā vēl ir realitāte, ar ko jācīnās; B. tā kā sabiedrības veselības un nepilngadīgo aizsardzība ir Eiropas Savienības prioritātes; C. tā kā dopings ir īsta sabiedrības veselības problēma, kas attiecas uz visiem sportā iesaistītajiem, tostarp jauniem cilvēkiem un amatieriem, kuri iegūst neatļautas vielas, piemēram, sporta centros un aizvien biežāk ar interneta palīdzību; D. tā kā Eiropas Savienībai ir jānostiprina Eiropas Izglītības caur sportu gada laikā gūtie panākumi, risinot visus aspektus, kas ir saistīti ar dopinga izmantošanu sportā; E. tā kā Līgums par Konstitūciju Eiropai nosaka atbilstīgu juridisko pamatu, lai varētu izstrādāt un īstenot Kopienas rīcību sporta jomā; F. tā kā sportisti, kam uzliek nogurdinošas prasības, ir pakļauti aizvien lielākam spiedienam, arī plašsaziņas līdzekļu un ekonomiskam spiedienam, 1. uzsver to, ka paļaušanās uz ķīmiskām vielām rādītāju uzlabošanai ir pretrunā ar sporta sabiedrisko, kultūras un izglītības vērtību; 2. atzīmē, ka, lai gan dopinga izmantošanas gadījumi ir viegli atrodami sporta vēsturē, mūsdienās dopinga lietošana iegūst jaunas un daudz bīstamākas formas saistībā ar tādu vielu izmantošanu kā augšanas hormoni un eritropoietīns, un metodēm kā, piemēram, asins pārliešana; 3. izsaka bažas par profesionālu sportistu un amatieru fizisko un psiholoģisko veselību; 4. uzsver ilgā laika periodā pastāvīgi veicamas neatkarīgas medicīniskās pārbaudes īstenošanas nozīmīgumu; 5. aicina Komisiju veikt pasākumus, lai nodrošinātu Eiropas Savienības ārējo robežu efektīvu kontroli un lai cīnītos pret neatļautu vielu tirdzniecību; 6. aicina Komisiju īstenot efektīvu un saskaņotu politiku visās saistītajās jomās, īpaši sabiedrības veselības aizsardzībā, profilaksē, izglītībā un farmācijas pētniecībā; 7. aicina Komisiju atbalstīt ilgstošu informācijas kampaņu, lai izveidotu efektīvu profilakses politiku; 8. aicina dalībvalstis kopā ar Komisiju pastiprināt to sadarbību ar Pasaules Antidopinga aģentūru (WADA), Eiropas Padomi un Pasaules Veselības organizāciju, lai veicinātu Eiropas Savienības spēju efektīvi novērst un kontrolēt dopinga izmantošanu; 9. aicina Komisiju visas ieinteresētās puses no sporta aprindām iesaistīt kopīgā lēmumu pieņemšanas procesā attiecībā uz dopinga izmantošanu, lai efektīvi risinātu šo problēmu un veicinātu nevainojamu sporta un fizisko nodarbību tēlu; 10. aicina Komisiju veicināt koordināciju starp dalībvalstīm attiecībā uz kopīgu efektīvu metožu izstrādi, lai kontrolētu un apstiprinātu ķīmisku vielu un to savienojumu lietošanu vingrošanas zālēs un sporta centros, it īpaši tajos, kurus apmeklē jaunieši; 11. aicina Komisiju 7. Pamatprogrammā ierosināt turpmāku dažādu metožu izpēti dopinga noteikšanai un kontrolei; 12. uzdod tā priekšsēdētājam nosūtīt šo rezolūciju Komisijai, Padomei, dalībvalstu valdībām un parlamentiem, kandidātvalstīm, dalībvalstu un starptautiskajām sporta federācijām, Starptautiskajai Jāšanas sporta federācijai (FEI), Eiropas Padomei, Starptautiskajai Olimpiskajai komitejai un Pasaules antidopinga aģentūrai (WADA). [1] OV C 135, 7.5.2001., 270. lpp. [2] OV C 356, 12.12.2000., 1. lpp. [3] OV C 135, 7.5.2001., 274. lpp. --------------------------------------------------